section_heading: Životopis
paragraph_text: Glumački se školovao u Beču i Zagrebu. Nastupao je u Osijeku, Varaždinu i Ljubljani. Proslavio se ulogom u "Hamletu", te je angažiran u Pragu, gdje je stekao međunarodni ugled. U Pragu je igrao i na filmu, snimivši oko 35 filmova, a najslavniji je "Ekstaza" u kojem je glumio s Hedy Lamarr. U Zagreb se vratio 1951. te je glumio u zagrebačkome Hrvatskom narodnom kazalištu, a potom je prešao u novoosnovano Dramsko kazalište »Gavella«, u kojem je ostvario niz uloga u domaćem i inozemnom repertoaru. Glumio je i na Dubrovačkom ljetnom festivalu i u Teatru &TD. Jedan je od rijetkih glumaca koji su uspješno nastupali na nekoliko jezika: hrvatskom, slovenskom, češkom i slovačkom. Osim glumačkih nastupa, Rogoz je djelovao kao redatelj inozemnih i hrvatskih tekstova te je na češki jezik preveo niz djela hrvatskih dramskih pisaca. Sve do smrti nastupao je na filmu i televiziji. Godine 1986. objavio je knjigu Mojih prvih sto godina, a o njemu je snimljen film Zdrav Rogoz u zdravom tijelu. Svojedobno je bio najstariji aktivni glumac na svijetu.<ref>LZMK / Proleksis enciklopedija: Rogoz, Zvonimir, pristupljeno 9. listopada 2015.